Aanvallers probeer plaasvoorman in septiese tenk verdrink(Argieffoto: Unsplash) Die organisasie Vrystaat Landbou (VL) sê dit is toenemend duidelik dat die boerderygemeenskap aan sy eie genade oorgelaat is, ná ŉ gruvoorval die afgelope naweek waartydens aanvallers ŉ 77-jarige plaasvoorman in ŉ septiese tenk probeer verdrink het. Volgens VL is Simon Makhotha Sondag in die omgewing van Zastron deur drie aanvallers oorrompel, aangerand en met messe gesteek. Hulle het toegang tot die plaashuis gekry, waarna Makhotha vasgebind en verder gemartel is. “Nadat die plaaswoonhuis van etlike besittings geplunder is, het die aanvallers gepoog om Makhotha in die septiese tenk van die plaashuis te verdrink. Hy is deurentyd geskop en met klippe gegooi in ŉ poging om sy kop onder die rioolwater te hou,” het VL Maandag gesê. Makhotha het hom teen dagbreek losgewikkel en ŉ buurman se werkers het hom gevind en hulp ontbied. Hy is kort daarna in ŉ hospitaal op Zastron opgeneem. VL het die voorval ten sterkste veroordeel en Makhotha ŉ spoedige herstel toegewens. Hy het ook ŉ beroep op die polisie gedoen om die aanvallers spoedig vas te trek. Martin de Kock, ŉ streeksveiligheidsverteenwoordiger van die organisasie, sê die aanval op Makhotha het die boerderygemeenskap geruk. Die plaas behoort volgens hom aan ŉ opkomende swart boer wat nie self daar woon nie. “Almal wat op plase woon en werk, is aan die toenemende misdaadgevaar in landelike gebiede blootgestel,” sê De Kock. Ná die voorval kon die polisie glo ook nie by die misdaadtoneel uitkom nie – na bewering omdat daar nie ŉ voertuig beskikbaar was nie. Dié gebrek aan mannekrag en voertuie in landelike gebiede is al jare lank ŉ knelpunt, maar VL sê die regering pak nie die probleem nie. “Hoewel VL steeds ŉ beroep op die polisie en die regering doen om te sorg dat polisiestasies volledig toegerus is, is dit toenemend duidelik dat die boerderygemeenskap op sy eie is.” Tommy Esterhuyse, adjunkpresident van VL, sê daar is Maandag met die Menseregtekommissie (MRK) vergader oor die gebrek aan inwerkingstelling van die landelike veiligheidsplan. “Dit dra grootliks by tot lae weerbaarheid in landelike gemeenskappe. Die staatsdepartement moet hul huis in orde kry om gemeenskappe se veiligheid te verseker en die nodige dienste te voorsien.” Maroela Media het ŉ navraag aan die polisie gestuur en wag op terugvoer.